1989R4045 — SK — 01.07.2003 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE RADY (EHS) č. 4045/89

z 21. decembra 1989

o kontrole opatrení tvoriacich súčasť systému financovania záručnej sekcie Európskeho poľnohospodárskeho usmerňovacieho a záručného fondu (EPUZF), vykonávaných členskými štátmi, a o zrušení smernice 77/435/EHS







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 43, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), keďže podľa článku 8 nariadenia Rady (EHS) č. 729/70 z 21. apríla 1970 o financovaní spoločnej poľnohospodárskej politiky ( 3 ), naposledy zmenené a doplnené nariadením (EHS) č. 2048/88 ( 4 ), prijmú členské štáty opatrenia nevyhnutné na zabezpečenie toho, že operácie financované Európskym poľnohospodárskym usmerňovacím a záručným fondom (EPUZF) sú vykonávané skutočne a správne, na zabránenie nezrovnalostiam a ich vyšetrenie a na opätovné získanie strát, ktoré nastali v dôsledku nezrovnalostí alebo nedbalosti; keďže kontrola obchodnej dokumentáciu podnikov, ktoré prijímajú alebo vykonávajú platby, môže byť veľmi účinným prostriedkom dohľadu nad operáciami tvoriacimi súčasť financovania zo záručnej sekcie EPUZF; keďže táto kontrola dopĺňa ostatné kontroly vykonávané členskými štátmi; keďže týmto nariadením naviac nie sú dotknuté vnútroštátne predpisy týkajúce sa kontroly, ktoré sú širšie ako ustanovenia tohto nariadenia; keďže je nutné vyzvať členské štáty, aby posilnili kontroly obchodnej dokumentácie podnikov, ktoré prijímajú alebo vykonávajú platby v rámci uplatňovania smernice 77/435/EHS ( 5 ); keďže zavádzanie úpravy vyplývajúcej zo smernice 77/435/EHS členskými štátmi odhalilo potrebu zmeniť súčasný systém na základe získaných skúseností; keďže s prihliadnutím k povahe potrebných opatrení je potrebné zahrnúť tieto zmeny do nariadenia; keďže dokumenty, na ktorých základe sa uskutočňuje príslušná kontrola, by mali byť určené tak, aby bola umožnená úplná kontrola; keďže podniky, ktoré majú byť kontrolované, musia byť vybraté najmä s ohľadom na povahu operácií vykonávaných v rámci ich zodpovednosti a rozloženie podnikov prijímajúcich alebo vykonávajúcich platby podľa ich finančného významu v systéme financovania záručnej sekcie EPUZF; keďže je ďalej nutné stanoviť minimálny počet kontrol obchodnej dokumentácie; keďže tento počet musí byť stanovený spôsobom, ktorý vylučuje podstatné rozdiely medzi jednotlivými členskými štátmi v dôsledku rozdielnej skladby ich výdavkov v rámci záručnej sekcie EPUZF; keďže tento spôsob sa dá stanoviť na základe počtu podnikov na určitom stupni významu v systéme financovania záručnej sekcie EPUZF; keďže je nutné vymedziť právomoci úradníkov, ktorí sú poverení vykonávaním kontrol ako aj povinnosť podnikov sprístupniť im na určité obdobie obchodnú dokumentáciu a poskytovať im informácie, ktoré si vyžiadajú; keďže by tiež malo byť stanovené, že obchodná dokumentácia môže byť v niektorých prípadoch zabavená; keďže so zreteľom na medzinárodnú skladbu obchodu s poľnohospodárskymi výrobkami a vyhliadkou na dotvorenie vnútorného trhu je nevyhnutné organizovať spoluprácu medzi členskými štátmi; keďže je rovnako nevyhnutné vytvoriť na úrovni spoločenstva centralizovaný dokumentačný systém, ktorý podchytáva podniky prijímajúce alebo vykonávajúce platby založené v tretích krajinách; keďže zatiaľ čo prijímanie programov kontroly prislúcha v prvom rade členským štátom, je nutné, aby tieto programy sledovala Komisia, aby mohla prevziať koordinačnú a dohliadajúcu funkciu a zabezpečiť, že tieto programy sú prijímané na základe vhodných kritérií; keďže kontroly sa dajú tiež sústrediť na odvetvia a podniky, v ktorých je vysoké nebezpečenstvo sprenevery; keďže orgány vykonávajúce kontroly podľa tohto nariadenia musia byť organizované nezávisle od orgánov vykonávajúcich kontroly pred vyplatením; keďže je nevyhnutné, aby každý členský štát mal zvláštny orgán poverený sledovaním uplatňovania tohto nariadenia a koordináciou kontrol vykonávaných na jeho základe; keďže zástupcovia tohto orgánu môžu vykonávať kontroly podnikov na základe tohto nariadenia prostredníctvom dočasného a postupne znižovaného príspevku spoločenstva na výdavky vynaložené členskými štátmi v súvislosti so získavaním ďalších zamestnancov a v súvislosti s niektorými ďalšími nákladmi na školenia zamestnancov a technické vybavenie orgánov; keďže je nevyhnutné vykonať odhad finančných prostriedkov spoločenstva nevyhnutných na uskutočnenie tohto opatrenia; keďže táto čiastka tvorí súčasť finančného odhadu uvedeného v bode II interinštitucionálnej dohody o rozpočtovej disciplíne a o zdokonalení rozpočtového procesu ( 6 ) z 29. júna 1988; keďže skutočne disponibilné prostriedky budú stanovené v rozpočtovom procese v súlade s touto dohodou; keďže sa na informácie získané v priebehu kontrol obchodnej dokumentácie musí vzťahovať služobné tajomstvo; keďže je potrebné zaviesť výmenu informácií na úrovni spoločenstva, aby sa výsledky uplatňovania tohto nariadenia využili s väčšou účinnosťou, PRIJALA TOTO NARIADENIE:







Článok 1

▼M3

1. Toto nariadenie sa vzťahuje na kontrolu obchodných dokumentov tých subjektov, ktoré prijímajú alebo uskutočňujú platby vzťahujúce sa priamo alebo nepriamo na systém financovania záručnej sekcie Európskeho poľnohospodárskeho usmerňovacieho a záručného fondu (EPUZF) alebo ich reprezentantov, ďalej len „podnik“, s cieľom zistiť, či boli uskutočnené operácie tvoriace časť systému financovania záručnou sekciou EPUZF a či boli uskutočnené správne.

▼M1

2. Na účely tohto nariadenia „obchodné dokumenty“ predstavujú všetky účtovné knihy, evidencie, záznamy a súvisiace podporné dokumenty, záznamy o výrobe a kvalite, účtovníctve a korešpondencii, ktoré sa týkajú obchodnej činnosti podniku, rovnako ako obchodné údaje v akejkoľvek podobe, vrátane elektronickej, pokiaľ sa tieto dokumenty alebo údaje priamo alebo nepriamo týkajú transakcií uvedených v odseku 1.

▼M1

3. Na účely tohoto nariadenia „tretia strana“ predstavuje akúkoľvek fyzickú alebo právnickú osobu, ktorá je priamo alebo nepriamo spojená s transakciami, ktoré sa vykonávajú v rámci systému financovania záručnou sekciou EPUZF.

4. Toto nariadenie sa neuplatňuje na opatrenia v rámci integrovaného administratívneho a kontrolného systému, zriadeného nariadením (EHS) č. 3508/92 ( 7 ) Komisia v súlade s článkom 19 stanoví zoznam opatrení, na ktoré sa toto nariadenie nevzťahuje.

▼M3

5. Pri kontrolách opatrení pre rozvoj vidieka a projektov, ktoré nie sú jednoznačne vylúčené z rámca takýchto kontrol, venujú podľa prílohy k nariadeniu (ES) č. 2311/2000 ( 8 ) mimoriadnu pozornosť osobitným podmienkam týkajúcim sa vykonávania týchto opatrení a projektov.

▼B

Článok 2

1. Členské štáty vykonávajú kontroly obchodnej dokumentácie podnikov s prihliadnutím k povahe operácií, ktorých sa kontrola týka. Členské štáty zabezpečia, aby výber podnikov na kontrolu poskytoval najlepšiu záruku účinnosti opatrení kvôli predchádzaniu nezrovnalostiam v systéme financovania záručnej sekcie EPUZF a ich vyšetrovanie. Výber prihliada okrem iného na finančný význam podnikov v tejto oblasti a k ostatným rizikovým faktorom.

2. Kontroly uvedené v odseku 1 sú počas každého kontrolného obdobia uvedeného v odseku 4 v počte podnikov, ktoré nesmú byť menšie ako polovica počtu podnikov, ktoré v ►M1 rozpočtový rok EPUZF ◄ predchádzajúceho začiatok daného kontrolného obdobia obdržali alebo vyplatili v rámci systému financovania záručnej sekcie EPUZF viac ako ►M3 150 000 EUR ◄ .

▼M1 —————

▼M1

Pre každé aktuálne kontrolné obdobie počínajúc kontrolným obdobím 1995/96, členské štáty, bez toho, aby by boli dotknuté ich záväzky vymedzené v odseku 1, vyberú podniky, ktoré majú byť kontrolované na základe analýzy rizík v oblasti vývozných náhrad a všetkých ostatných opatrení, na ktoré ju možno použiť. Členské štáty predložia Komisii svoje návrhy na využívanie analýzy rizík. Návrhy budú zahrňovať všetky relevantné informácie týkajúce sa navrhovaných postupov, techník, kritérií a metód zavádzania; musia sa predložiť najneskôr do 1. decembra roku, ktorý predchádza začiatku kontrolného obdobia, na ktoré sa majú vzťahovať. Členské štáty berú do úvahy pripomienky, ktoré Komisia podá k ich návrhom do ôsmich týždňov od doručenia návrhu.

Pre kontrolné obdobie 1995/96 sa návrhy ohľadom analýzy rizík zasielajú Komisii najneskôr do 1. februára 1995.

Pokiaľ ide o opatrenia, pre ktoré členský štát usudzuje, že analýza rizík nie je možná, je povinná kontrola podnikov, ktorých suma obdržaných alebo vyplatených platieb alebo súčet obidvoch v rámci systému financovania záručnou sekciou EPUZF bola viac ako ►M3 350 000 EUR ◄ a ktoré neboli kontrolované podľa tohoto nariadenia počas jedného z dvoch predchádzajúcich kontrolných období.

▼B

Podniky, ktoré obdržali alebo vyplatili menej ako ►M3 40 000 EUR ◄ , sú kontrolované podľa tohto nariadenia len na základe kritérií, ktoré uvedú členské štáty vo svojom ročnom programe uvedenom v článku 10 alebo Komisia v akomkoľvek návrhu na zmenu tohto programu.

3. Vo vhodných prípadoch bude kontrola uvedená v odseku 1 rozšírená aj na fyzické a právnické osoby, s ktorými sú podniky v zmysle článku 1 v spojení, a na všetky ďalšie fyzické a právnické osoby, ktoré môžu mať záujem na sledovaní cieľov stanovených v článku 3.

4. Kontrolné obdobie trvá od 1. júla do 30 júna nasledujúceho roku.

▼M1

Kontrola pokrýva obdobie najmenej 12 mesiacov, ktoré končí počas predošlého skúšobného obdobia; môže byť rozšírená na obdobia určené členským štátom, ktoré predchádzajú tomuto 12 mesačnému obdobiu alebo nasledujú po ňom.

▼B

5. Kontrolami vykonávanými podľa tohto nariadenia nie sú dotknuté kontroly vykonávané na základe ►M1 článok 6 nariadenia (EHS) č. 595/91 ( 9 ) ◄ ani kontroly vykonávané na základe článku 9 nariadenia (EHS) č. 729/70.

Článok 3

▼M1

1. Presnosť primárnych údajov podrobovaných kontrole sa overuje viacerými krížovými kontrolami, ak je to potrebné, vrátane obchodných dokumentov tretích strán, v závislosti od stupňa prítomného rizika, ktoré inter alia zahrňujú:

— porovnania s obchodnými dokumentmi dodávateľov, zákazníkov, dopravcov a iných tretích strán,

— prípadne fyzickými kontrolami množstva a kvality zásob,

▼B

— porovnanie s účtovníctvom finančných tokov predchádzajúcich alebo nasledujúcich po príslušných operáciách vykonávaných v rámci systému financovania záručnej sekcie EPUZFa

▼M3

— kontroly vzťahujúce sa na účtovníctvo alebo záznamy pohybov finančných tokov v čase kontroly, či sú dokumenty vo vlastníctve platobnej agentúry pre platby pomoci držiteľom primerané.

▼B

2. Najmä ak majú podniky povinnosť viesť účtovníctvo v súlade s predpismi spoločenstva alebo vnútroštátnymi predpismi, zahrnie kontrola tohto účtovníctva, ak je to vhodné, porovnanie s obchodnou dokumentáciou a prípadne so skutočným stavom zásob.

▼M1

3. Pri výbere transakcií, ktoré majú byť kontrolované, sa v plnej miere berie do úvahy miera existujúceho rizika.

▼B

Článok 4

Podniky uchovávajú obchodnú dokumentáciu uvedenú v článku 1 ods. 2 a článku 3 počas minimálne troch rokov od konca roku, v ktorom bola vystavená.

Členské štáty môžu stanoviť dlhšie obdobie uchovávania tejto dokumentácie.

Článok 5

▼M1

1. Osoby zodpovedné za podnik alebo tretia strana zabezpečia, aby úradníkom, zodpovedným za kontrolu alebo osobám, ktoré sú oprávnené na tento účel, boli poskytnuté všetky obchodné dokumenty a dodatočné informácie. Elektronicky uchovávané údaje sa poskytujú na vhodnom nosiči.

▼B

2. Úradníci poverení vykonávaním kontroly alebo osoby k tomu splnomocnené si môžu vyžiadať poskytnutie sumárov alebo kópií dokumentácie uvedenej v odseku 1.

▼M1

3. Pokiaľ počas kontroly vykonávanej podľa tohoto nariadenia sa obchodné dokumenty uchovávané podnikom označia za neadekvátne pre kontrolné účely, podnik bude požiadaný, aby v budúcnosti viedol takéto záznamy tak, ako je to požadované členským štátom zodpovedným za kontrolu, bez toho, že by boli dotyčné záväzky stanovené v iných nariadeniach, ktoré sa týkajú príslušného odvetvia.

Členské štáty určia dátum, od ktorého treba takéto záznamy zriadiť.

Pokiaľ všetky obchodné dokumenty, požadované na kontrolu podľa tohoto nariadenia, alebo ich časť, sú umiestnené v podniku tej istej obchodnej skupiny, toho istého konzorcia alebo združenia podnikov riadených na zjednotenej úrovni ako kontrolovaný podnik, bez ohľadu na to, či sa nachádzajú na území spoločenstva alebo mimo neho, podnik sprístupní tieto obchodné dokumenty úradníkom zodpovedným za kontrolu, a to na mieste a v čase určenom členskými štátmi, zodpovednými za vykonávanie kontroly.

▼B

Článok 6

1. Členské štáty zabezpečia, aby úradníci poverení vykonávaním kontroly boli tiež oprávnení zabaviť alebo dať zabaviť obchodnú dokumentáciu. Toto právo je potrebné vykonávať v súlade so zodpovedajúcimi vnútroštátnymi predpismi a nie je ním dotknuté použitie predpisov, ktoré upravujú trestno-právne veci o zaistení dokumentov.

2. Členské štáty príjmu primerané opatrenia umožňujúce potrestanie fyzických alebo právnických osôb, ktoré neplnia svoje povinnosti vyplývajúce z tohto nariadenia.

▼M1

Článok 7

1. Členské štáty si navzájom pomáhajú pri vykonávaní kontrol ustanovených v článkoch 2 a 3:

— pokiaľ podnik alebo tretia strana má sídlo v inom členskom štáte, než je ten, v ktorom bola alebo mala byť predmetná platba zaplatená alebo doručená,

— alebo je iný než ten, v ktorom možno nájsť dokumenty a informácie potrebné pre kontrolu.

Komisia môže koordinovať spoločné činnosti, ktoré zahrňujú vzájomnú pomoc medzi dvoma alebo viacerými členskými štátmi. Ustanovenia pre takéto podmienky sa stanovia v súlade s článkom 19.

▼M3

Ak dva alebo viaceré členské štáty požiadajú o zahrnutie do programu, Komisia môže podľa článku 10 ods. 1 návrh na jednotný postup týkajúci sa vzájomnej pomoci povoliť zníženie maximálne do výšky 25 % minimálneho počtu kontrol určených podľa článku 2 ods. 2 týkajúcich sa členských štátov.

▼M1

2. Počas prvých troch mesiacov, ktoré nasledujú po rozpočtovom roku platby EPUZF, členské štáty pošlú zoznam podnikov uvedený v prvom pododseku odseku 1 každému členskému štátu, v ktorom má takýto podnik sídlo. Zoznam obsahuje všetky podrobnosti potrebné k tomu, aby štát, ktorému je určený, identifikoval podniky a vykonal svoje záväzky ohľadom kontroly. Členský štát určenia je zodpovedný za kontrolu takýchto podnikov podľa článku 2.

Kópia každého zoznamu sa zasiela Komisii.

Členský štát, ktorý prijíma platbu alebo ju vykonáva, môže požiadať členský štát, v ktorom má podnik sídlo, aby skontroloval niektoré podniky na tomto zozname podľa článku 2, s uvedením dôvodov žiadosti a najmä rizík, ktoré sú s nimi spojené.

Členský štát, ktorý žiadosť prijíma, vezme do úvahy riziká spojené s podnikom, ktoré mu oznámi žiadajúci členský štát.

▼M3

Prehľad týchto žiadostí sa odošle štvrťročne Komisii, a to do jedného mesiaca po uplynutí každého štvrťroka. Komisia môže požadovať predloženie kópií jednotlivých žiadostí.

▼M1

Kópia každej žiadosti sa posiela Komisii.

3. Počas prvých troch mesiacov, ktoré nasledujú po rozpočtovom roku EPUZF, v ktorom bola vykonaná platba, členské štáty zašlú Komisii zoznam podnikov, sídliacich v tretej krajine, pre ktoré bola alebo mala byť vykonaná alebo prijatá platba predmetnej čiastky v tomto členskom štáte.

▼M3

4. Žiadosti o vykonanie kontroly sa zrealizujú najneskôr do šiestich mesiacov po ich prijatí; výsledky kontroly sa oznámia bez zbytočného odkladu žiadajúcemu členskému štátu a Komisii. Oznámenie Komisii sa uskutočňuje štvrťročne, vrátane jedného mesiaca po ukončení každého štvrťroka.

▼M1

5. Komisia určí v súlade s článkom 19 minimálne požiadavky na obsah žiadostí uvedených v odsekoch 2 a 4.

▼B

Článok 8

1. Na informácie získané v priebehu kontroly obchodnej dokumentácie sa podľa tohto nariadenia vzťahuje služobné tajomstvo. Nesmú byť oznámené iným osobám, okrem tých, ktoré ich musia poznať pre výkon povinností vyplývajúcich z ich postavenia v členských štátoch alebo orgánoch spoločenstva.

2. Týmto článkom nie sú dotknuté vnútroštátne predpisy o súdnom konaní.

Článok 9

1. Do 1. januára roku nasledujúcom po kontrolnom období predložia členské štáty Komisii podrobnú správu o uplatňovaní tohto nariadenia.

2. V tejto správe musia uviesť akékoľvek problémy, s ktorými sa kontrola prípadne stretla ako aj opatrenia prijaté k ich prekonaniu a správa musí tiež obsahovať prípadné návrhy na zlepšenie.

3. Členské štáty a Komisia si pravidelne vymieňajú svoje názory na uplatňovanie tohto nariadenia.

4. Komisia každoročne vyhodnotí dosiahnutý pokrok vo svojej výročnej správe o správe EPUZF podľa článku 10 nariadenia (EHS) č. 729/70.

5. Komisia predloží do 30. decembra ►M1 1996 ◄ správu o uplatňovaní tohto nariadenia. ►M1 ————— ◄

Článok 10

1. Členské štáty vypracujú program kontrol, ktoré sa vykonávajú v súlade s článkom 2 v priebehu nasledujúceho kontrolného obdobia.

2. Do 15. apríla každého roka oznámia členské štáty Komisii svoj program uvedený v odseku 1 a bližšie určia:

— počet podnikov, v ktorých sa vykoná kontrola a ich rozčlenenie podľa odvetvia s ohľadom na s nimi súvisejúce čiastky;

— kritériá sledované pri vypracovaní programu.

3. Programy vypracované členskými štátmi oznámené Komisii vykonávajú členské štáty ak k nim Komisia nepodá v lehote ►M1 osem ◄ týždňov pripomienky.

4. Na zmeny programov vykonané členskými štátmi sa vzťahuje rovnaký postup.

5. Vo výnimočných prípadoch si Komisia môže na ktoromkoľvek stupni vyžiadať zaradenie do určitej kategórie podnikov do programu kontrol jedného alebo viacerých členských štátov.

▼M1 —————

▼B

Článok 11

1. V každom členskom štáte je najneskôr do 1. januára 1991 zvláštny orgán poverený sledovaním uplatňovania tohto nariadenia a:

— vykonávaním kontrol podľa neho úradníkmi priamo zamestnanými týmto zvláštnym orgánom, alebo

— koordináciou a všeobecným dohľadom nad kontrolami vykonávanými úradníkmi zamestnanými inými orgánmi.

Členské štáty môžu tiež stanoviť, že kontroly vykonávané podľa tohto nariadenia sú rozdelené medzi zvláštny orgán a iné vnútroštátne orgány, ak zvláštny orgán zabezpečuje ich koordináciu.

2. Orgán alebo orgány poverené uplatňovaním tohto nariadenia musia byť organizované tak, aby boli nezávislé na orgánoch alebo oddeleniach orgánov poverených platbami a predbežnou kontrolou.

3. Zvláštny orgán uvedený v odseku 1 urobí všetky potrebné podnety a opatrenia, aby zaručil správne uplatňovanie tohto nariadenia.

4. Zvláštny orgán ďalej zabezpečí:

— školenie vnútroštátnych úradníkov poverených vykonávaním kontrol podľa tohoto nariadenia určené k tomu, aby im umožnilo získať znalosti dostatočné k výkonu ich povinností;

— spracovanie správ a vykonaných kontrolách a ďalších dokumentov súvisiacich s vykonávanými kontrolami, ak tak stanoví toto nariadenie;

— spracovanie a prejednávanie správ podľa článku 9. ods. 1 a programov podľa článku 10.

5. Zvláštnemu orgánu zverí príslušný členský štát všetku právomoc nevyhnutnú na výkon úloh uvedených v odsekoch 3 a 4.

Vytvára ho dostatočný počet úradníkov, ktorí sú vhodným spôsobom odborne vzdelaní na výkon týchto úloh.

6. Tento článok sa nepoužije, ak je minimálny počet podnikov, ktoré majú byť kontrolované v súlade s článkom 2 ods. 2, menší ako 10.

▼M3 —————

▼B

Článok 18

Čiastky v ECU uvádzané v tomto nariadení sa na národné meny prepočítavajú použitím výmenných kurzov platných k prvému pracovnému dňu kalendárneho roka, v ktorom začína kontrolné obdobie, a uverejnených v rade C Úradného vestníka Európskych spoločenstiev.

Článok 19

Podrobné pravidlá k tomuto neriadeniu môžu byť stanovené postupom podľa článku 13 nariadenia (EHS) č. 729/70.

Článok 20

Na kontrolu konkrétnych výdavkov hradených spoločenstvom podľa tohto nariadenia sa použije článok 9 nariadenia (EHS) č. 729/70.

Článok 21

►M1 1. ◄ V súlade s príslušnými ustanoveniami vnútroštátnych právnych predpisov majú zástupcovia Komisie prístup ku všetkým dokumentom vypracovaným v súvislosti s kontrolami vykonanými na základe tohto nariadenia alebo v ich dôsledku ako aj ku zhromaždeniu údajov vrátane údajov uložených v informačných systémoch. ►M1 Poskytnú sa na požiadanie na vhodnom nosiči. ◄

▼M1

2. Kontroly uvedené v článku 2 vykonávajú úradníci členských štátov.

Na týchto kontrolách sa môžu zúčastňovať úradníci Komisie. Nemajú však kontrolné právomoci, ktoré prislúchajú vnútroštátnym úradníkom; napriek tomu však majú prístup do tých istých priestorov a k tým istým dokumentom ako úradníci členských štátov.

3. V prípade kontrol vykonávaných podľa článku 7 môžu úradníci žiadajúceho členského štátu so súhlasom požiadaného členského štátu byť prítomní na kontrole v požiadanom členskom štáte a mať prístup do tých istých zariadení a k tým istým dokumentom ako úradníci spomínaného členského štátu.

Úradníci žiadajúceho členského štátu, ktorí sú prítomní na kontrolách v požiadanom členskom štáte, musia byť kedykoľvek schopní predložiť dôkaz svojej úradnej moci. Kontroly sa vždy vykonávajú úradníkmi požiadaného členského štátu.

4. Pokiaľ vnútroštátne ustanovenia týkajúce sa trestného konania vyhradzujú isté úkony úradníkom osobitne určeným vnútroštátnym právom, úradníci Komisie a úradníci členského štátu uvedení v odseku 3 sa týchto úkonov nebudú zúčastňovať. V žiadnom prípade sa nebudú zúčastňovať najmä domových prehliadok alebo formálneho vypočúvania osôb na základe trestného práva členského štátu. Napriek tomu však majú prístup k takto získaným informáciám.

▼B

Článok 22

1. Smernica 77/435/EHS sa zrušuje od 1. januára 1990. Kontroly, vykonané po tomto dátume podľa uvedenej smernice sa považujú za kontroly vykonané na základe tohto nariadenia.

2. Odkazy na smernicu 77/435/EHS sa považujú za odkazy na toto nariadenie.

Článok 23

Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.

Bude sa uplatňovať od 1. januára 1990.

Toto nariadenie je záväzné vo svojej celistvosti a priamo uplatniteľné vo všetkých členských štátoch.